1895 йылдағы ер тетрәүҙән һуң Люблянаны архитектор Макс Фабиани проекты буйынса яңынан төҙөйҙәр, яңы быуат башында ҡалала модерн стилендәге биналар ҡалҡып сыға. Тап шул осорҙа Президент һарайы, Крайна провинцияһы һарайы (университет ректораты) һәм Йылан күпере (ул дүрт аждаһа— ҡала символы һыны менән биҙәлгән) барлыҡҡа килә. XX быуаттың беренсе яртыһында Любляна словен архитекторы Йоже Плечник идеялары буйынса үҙгәртеп ҡорола. Уның проекты буйынса Тройной мост төҙөлә, Навье һәм Жале зыяраттары тәртипкә килтерелә.